PATVIRTINTA

Lietuvos Respublikos

žemės ūkio ministro

202 m. d.

įsakymu Nr. 3D-

**2023–2027 M. SUSIETOSIOS PAJAMŲ PARAMOS UŽ MĖSINIUS GALVIJUS, avis IR ožkas ADMINISTRAVIMO TAISYKLĖS**

**I SKYRIUS**

**bendrosios nuostatos**

1. 2023–2027 m. susietosios pajamų paramos už mėsinius galvijus, avis ir ožkas administravimo taisyklės (toliau – taisyklės) parengtos vadovaujantis 2021 m. gruodžio 2 d. Europos Parlamento ir Tarybos reglamentu (ES) Nr. 2021/2115, kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), 2021 m. gruodžio 2 d. Europos Parlamento ir Tarybos reglamentu (ES) Nr. 2021/2116 dėl bendros žemės ūkio politikos finansavimo, valdymo ir stebėsenos, kuriuo panaikinamas Reglamentas (ES) Nr. 1306/2013, 2022 m. gegužės 4 d. Komisijos deleguotuoju reglamentu (ES) Nr. 2022/1172, kuriuo papildomos Europos Parlamento ir Tarybos reglamento (ES) 2021/2116 nuostatos dėl bendros žemės ūkio politikos integruotos administravimo ir kontrolės sistemos ir su paramos sąlygomis susijusių administracinių nuobaudų taikymo ir apskaičiavimo, 2022 m. gegužės 31 d. Komisijos įgyvendinimo reglamentu (ES) Nr. 2022/1173, kuriuo nustatomos Europos Parlamento ir Tarybos reglamento (ES) 2021/2116 taikymo taisyklės dėl bendros žemės ūkio politikos integruotos administravimo ir kontrolės sistemos, Lietuvos Respublikos Vyriausybės 2006 m. spalio 11 d. nutarimu Nr. 987 „Dėl valstybės institucijų, savivaldybių ir kitų juridinių asmenų, atsakingų už Europos žemės ūkio garantijų fondo priemonių įgyvendinimą, paskyrimo“ ir kitų Lietuvos Respublikos ir Europos Sąjungos teisės aktų, nustatančių tiesioginės paramos žemės ūkio veiklos subjektams teikimo tvarką, nuostatomis.

2. Taisyklių tikslas – nustatyti 2023–2027 m. susietosios pajamų paramos už mėsinius galvijus, avis, ir ožkas, kuria palaikomos mėsinių galvijų, avių ir ožkų laikytojų pajamos, didinamas ūkių konkurencingumas ir tvarumas bei gerinama produkcijos kokybė, skyrimo tvarką ir reikalavimus.

3. Susietosios pajamų paramos išmokos už mėsinius galvijus, avis ir ožkas (toliau – išmokos) mokamos vieną kartą per metus iš Europos žemės ūkio garantijų fondo lėšų, remiantis reglamento (EB) Nr. 2021/2115 85 straipsnio nuostatomis.

4. Pagrindinės šiose taisyklėse vartojamos sąvokos:

4.1. **Mėsinis galvijas** –mėsai ir (ar) veislei laikomas mėsinės veislės galvijas, kelių mėsinių veislių ar pieninės ir mėsinės veislės galvijų mišrūnas.

4.2. **Avis** – mėsai ir (ar) pienui, ir (ar) veislei laikoma mėsinės ar pieninės veislės avis (avinas), kelių mėsinių veislių, ar kelių pieninių veislių ar pieninės ir mėsinės veislės avių mišrūnas.

4.3. **Ožka** – pienui ir (ar) mėsai, ir (ar) veislei laikoma pieninės ar mėsinės veislės ožka (ožys), kelių pieninių veislių ar kelių mėsinių veislių, ar pieninės ir mėsinės veislės ožkų mišrūnas.

5. Kitos šiose taisyklėse vartojamos sąvokos apibrėžtos reglamente (EB) Nr. 2021/2115 ir Lietuvos Respublikos žemės ūkio, maisto ūkio ir kaimo plėtros įstatyme bei Lietuvos Respublikos žemės ūkio ir kaimo verslo registro nuostatuose, patvirtintuose Lietuvos Respublikos Vyriausybės 2002 m. rugpjūčio 27 d. nutarimu Nr. 1351 „Dėl Lietuvos Respublikos žemės ūkio ir kaimo verslo registro įsteigimo ir jo nuostatų patvirtinimo“.

**Ii SKYRIUS**

**REIKALAVIMAI SUSIETOSIOS PAJAMŲ PARAMOS IŠMOKAI GAUTI**

6. Išmokos mokamos Lietuvos Respublikos žemės ūkio ir kaimo verslo registre registruotiems žemės ūkio valdų (toliau – valda) valdytojams:

6.1. kurie einamaisiais metais pateikė Nacionalinei mokėjimo agentūrai prie Žemės ūkio ministerijos (toliau – Agentūra) paraiškas gauti paramą už žemės ūkio naudmenas ir kitus plotus bei gyvulius pagal tiesioginių išmokų administravimo bei kontrolės taisykles, tvirtinamas žemės ūkio ministro įsakymu (toliau – Paraiška), ir šiose Paraiškose nurodė, jog prašo skirti išmokas už visus valdoje laikomus valdos valdytojo ir (ar) partnerio, ir (ar) šeimos nario mėsinius galvijus ir (arba) avis, ir (arba) ožkas;

6.2. už valdoje einamaisiais metais laikotarpiu nuo vasario 1 d. iki gruodžio 31 d. nepertraukiamai išlaikytas ne mažiau nei 30kalendorinių dienų iki paskutinės laikymo dienos (toliau – ūkinio gyvūno išlaikymo laikotarpis) savo ir (ar) valdos partnerio (-ių), ir (ar) šeimos narių vardu nustatyta tvarka Ūkinių gyvūnų registre (toliau – ŪGR) įregistruotas ir suženklintas ne jaunesnes kaip 60 kalendorinių dienų amžiaus avis ir (ar) ožkas bei (ar) ne jaunesnius nei 12 mėn.amžiausmėsinius galvijus. Mėsiniai galvijai ir (ar) avys, ir (ar) ožkos turi būti ŪGR įregistruoti iki einamųjų metų lapkričio 30 d.;

6.3. išmokos pagal einamaisiais metais pateiktą paraišką už tą patį mėsinį galviją, avį ir ožką gali būti skiriama tik vieną kartą. Jeigu mėsiniai galvijai ir (arba) avys, ir (arba) ožkos buvo parduoti (ar dovanoti) kitam laikytojui, pardavėjui (dovanojusiajam) išmokos neskiriamos. Šių ūkinių gyvūnų pirkėjas gali pretenduoti į išmokas, jei atitinka visas šiose taisyklėse numatytas išmokų skyrimo sąlygas;

6.4. išmokos pagal einamaisiais metais pateiktą paraišką už mėsinį galviją ir (ar) avį, ir (ar) ožką gali būti skiriama valdos valdytojui, jei, pasibaigus numatytam išlaikymo laikotarpiui, ūkinis gyvūnas yra paskerdžiamas (paskerdžiamas savo reikmėms arba parduodamas skerdyklai), eksportuojamas (eksportuojamas paties valdos valdytojo ar jo partnerio, ar šeimos nario, arba parduodamas prekiautojui ūkiniais gyvūnais arba galvijų ir (ar) avių, ir (ar) ožkų surinkimo centrui, eksportuojančiam ūkinius gyvūnus) arba ūkiniam gyvūnui nugaišus, arba ūkiniam gyvūnui esant valdoje einamųjų metų gruodžio 31 d., ir jei duomenys apie šių ūkinių gyvūnų perkėlimus ir (ar) kaitą ūkinio gyvūno išlaikymo laikotarpiu buvo registruoti per 7 kalendorines dienas į ŪGR. Jei prekiautojas ūkiniais gyvūnais arba galvijų ir (ar) avių, ir (ar) ožkų surinkimo centras, eksportuojantis ūkinius gyvūnus yra ir ūkinių gyvūnų laikytojas atitinkantis Taisyklėse numatytus reikalavimus paramai gauti – parama skiriama prekiautojui ūkiniais gyvūnais arba galvijų ir (ar) avių, ir (ar) ožkų surinkimo centrui, eksportuojančiam ūkinius gyvūnus, o tuo atveju, jei neatitinka Taisyklių reikalavimų – parama skiriama prieš tai buvusio ūkinio gyvūno laikytojo valdos valdytojui.

7. Išmokos dydžiai už mėsinius galvijus diferencijuojami pagal laikomo galvijo mėsinės veislės kraujo laipsnio dalį:

7.1. išmokos už mėsinius galvijus, kurių mėsinės veislės kraujo laipsnio dalis siekia 51 ir daugiau proc.;

7.2. išmokos už mėsinius galvijus, kurių mėsinės veislės kraujo laipsnio dalis nesiekia 51 proc.

8. Valdų valdytojams, kurių valdoje einamaisiais metais produktyvumo tyrimų vykdytojo, turinčio leidimą teikti mėsinių veislių galvijų produktyvumo tyrimus pagal Leidimų teikti mėsinių veislių gyvūnų produktyvumo tyrimų paslaugas išdavimo taisykles, patvirtintas žemės ūkio ministro 2000 m. spalio 3 d. įsakymu Nr. 282 „Dėl Leidimų teikti ūkinių gyvūnų veislininkystės paslaugas išdavimo taisyklių patvirtinimo“ arba grynaveislių veislinių gyvūnų veisimo organizacijos (toliau – produktyvumo tyrimų vykdytojas) buvo atlikti grynaveislių mėsinių veislių galvijų privalomi svėrimai, mokamas vieną kartą per mėsinio galvijo gyvenimą nustatyto dydžio susietosios pajamų paramos išmokos priedas už kiekvieną kontroliuojamą mėsinį galviją, su sąlyga, jeigu duomenys apie atliktus privalomus svėrimus nustatyta tvarka ne vėliau, kaip einamųjų metų gruodžio 31 d., buvo įregistruoti Ūkinių gyvūnų veislininkystės sistemoje.

9. Išmokos už mėsinius galvijus, avis ir ožkas valdos valdytojams pradedamos mokėti nuo kitų metų kovo 1 d. ir turi būti išmokėtos ne vėliau kaip iki kitų metų birželio 30 d.

10. Tikslūs nurodytų išmokų dydžiai nustatomi ne vėliau kaip iki kitų metų vasario 10d. atskiru žemės ūkio ministro įsakymu, gavus informaciją iš valstybės įmonės Žemės ūkio duomenų centro (toliau – Centras), nurodytą šių taisyklių 15.4 papunktyje.

11. Lietuvos Respublikos žemės ūkio ministerija (toliau – ŽŪM), patvirtinusi tikslius išmokų dydžius, apie tai raštu informuoja Centrą, Agentūrą ir Lietuvos savivaldybių asociaciją.

12. Valdų valdytojai ir jų valdos partneriai bei (ar) šeimos nariai privalo laikytis Ūkinių gyvūnų laikymo vietų registravimo ir jose laikomų ūkinių gyvūnų ženklinimo ir apskaitos tvarkos aprašo, patvirtinto Lietuvos Respublikos žemės ūkio ministro 2003 m. birželio 16 d. įsakymu Nr. 3D-234 „Dėl Ūkinių gyvūnų laikymo vietų registravimo ir jose laikomų ūkinių gyvūnų ženklinimo ir apskaitos tvarkos aprašo patvirtinimo“ (toliau – Aprašas), reikalavimų.

13. Valdų valdytojai ir jų valdos partneriai bei (ar) šeimos nariai privalo laikytis Žemės ūkio veiklos valdymo reikalavimų, taikomų nuo 2023 m., aprašo (toliau – Valdymo reikalavimai) ir Žemės ūkio naudmenų geros agrarinės ir aplinkosaugos būklės reikalavimų, taikomų nuo 2023 metų, aprašo (toliau – GAAB reikalavimai) nuostatų, patvirtintų atskirais žemės ūkio ministro įsakymais.

14. Išmoka neskiriama:

14.1. valdos valdytojui, kuris pats arba jo sutuoktinis yra patvirtinti paramos gavėjai pagal Kaimo plėtros 2004–2006 metų plano priemonę „Ankstyvo pasitraukimo iš prekinės žemės ūkio gamybos rėmimas“ ir Lietuvos kaimo plėtros 2007–2013 metų programos priemonę „Ankstyvas pasitraukimas iš prekinės žemės ūkio gamybos“, įskaitant gaunančiuosius paramą iš Lietuvos kaimo plėtros 2014–2020 metų programos lėšų, vykdant tęstinius įsipareigojimus pagal šiame punkte išvardytas priemones;

14.2. valdos valdytojui už mėsinį galviją ir (ar) avį, ir (ar) ožką, jeigu duomenys apie ūkinio gyvūno perkėlimą ir (ar) kaitą ūkinio gyvūno išlaikymo laikotarpiu registruoti ŪGR  pavėluotai (t. y. po 7 kalendorinių dienų), taikomos sankcijos pagal šių taisyklių IV skyriaus nuostatas;

14.3. valdos valdytojui, deklaravusiam mažiau, negu 1 ha žemės ūkio naudmenų ploto, kai susumavus išmokų dydžius už potencialiai tinkamus gauti susietajai paramai ūkinius gyvūnus, apskaičiuota paramos suma nesieks 100 Eur sumos.

**III SKYRIUS**

**INFORMACIJOS teikimo IR APDOROJIMO TVARKA**

15. Centras:

15.1. ne vėliau kaip iki sausio 10 d. elektroninėmis priemonėmis teikia Agentūrai duomenų apie valdos valdytojus, pretenduojančius gauti susietosios pajamų paramos išmokas už savo ir (ar) partnerių, ir (ar) šeimos narių vardu laikytus ir atitikusius taisyklėse nustatytus reikalavimus mėsinius galvijus ir (ar) avis, ir (ar) ožkas, suvestinę, užpildytą pagal šių taisyklių 1 priede nustatytą formą;

15.2. gavęs iš Agentūros šių taisyklių 16.1 papunktyje  nurodytus sąrašus, ŪGR sudaro juose nurodytiems valdų valdytojams ir (ar) partneriams, ir (ar) šeimos nariams priklausančius tinkamų paramai gauti mėsinių galvijų ir (ar) avių, ir (ar) ožkų sąrašus ir juos pateikia Valstybinei maisto ir veterinarijos tarnybai (toliau – VMVT);

15.3. pasibaigus einamųjų metų paraiškų teikimo laikotarpiui, per 10 d. d. savivaldybėms pateikia duomenis apie valdos valdytojus, kurie Paraiškose nepažymėjo, jog prašo skirti išmoką už visus valdoje laikomus valdos valdytojo ir (ar) partnerio, ir (ar) šeimos nario mėsinius galvijus ir (arba) avis, ir (arba) ožkas;

15.4. gavęs iš ŽŪM iki kitų metų sausio 5 d. informaciją apie ES skirtas 2023–2027 m. išmokų už mėsinius galvijus, avis ir ožkas lėšas, vadovaudamasis Susietosios pajamų paramos išmokų už mėsinius galvijus, avis ir ožkas dydžių apskaičiavimo metodika, patvirtinta atskiru žemės ūkio ministro įsakymu, apskaičiuoja išmokų už mėsinį galviją, avį ir ožką dydžius ir iki kitų metų sausio 20 d. raštu ir elektroniniu paštu pateikia ŽŪM suvestinę, užpildytą pagal šių taisyklių 2 priede nustatytą formą.

15.5. gavęs iš ŽŪM atskiru žemės ūkio ministro įsakymu patvirtintus tikslius išmokų dydžius už mėsinius galvijus (diferencijuotus pagal mėsinės veislės kraujo laipsnį ir įvykdytus produktyvumo tyrimus), avis ir ožkas, per 5 d. d. nuo minėto įsakymo įsigaliojimo dienos, pateikia Agentūrai:

15.5.1. duomenų apie valdos valdytojų ir (ar) partnerių, ir (ar) šeimos narių mėsinius galvijus ir (ar) avis, ir (ar) ožkas, atitikusius taisyklėse nustatytus reikalavimus susietosios pajamų paramos išmokoms gauti, suvestinę, užpildytą pagal šių taisyklių 3 priede nustatytą formą;

15.5.2. duomenų apie valdos valdytojų ir (ar) partnerių, ir (ar) šeimos narių pavėluotai ŪGR registruotą mėsinių galvijų ir (ar) avių, ir (ar) ožkų perkėlimą ir (ar) kaitą ūkinio gyvūno išlaikymo laikotarpiu suvestinę, užpildytą pagal šių taisyklių 4 priede nustatytą formą;

15.6. per 5 d. d. nuo šių taisyklių 15.5 papunktyje nurodytų duomenų perdavimo Agentūrai, elektroniniu būdu savivaldybėms pateikia duomenis apie valdos valdytojus, neatitikusius taisyklių reikalavimų išmokai gauti už savo ir (ar) partnerių, ir (ar) šeimos narių vardu einamaisiais metais laikytus mėsinius galvijus ir (ar) avis, ir (ar) ožkas bei duomenis apie valdų valdytojams tinkamų gauti paramą už savo ir (ar) partnerių, ir (ar) šeimos narių vardu einamaisiais metais laikytus mėsinių galvijų ir (ar) avių, ir (ar) ožkų sąrašą;

15.7. el. priemonėmis perduoda Agentūrai VMVT teritorinių padalinių atliktų valdų valdytojų ir (ar) partnerių, ir (ar) šeimos narių laikomų mėsinių galvijų ir (ar) avių, ir (ar) ožkų patikrų vietoje duomenis.

16.Agentūra:

16.1. sudaro patikrai vietoje atrinktų valdų valdytojų, jų partnerių ir šeimos narių, laikančių mėsinius galvijus ir (ar) avis, ir (ar) ožkas, sąrašą ir jį pateikia Centrui ir VMVT. Papildomas sąrašas pateikiamas ne vėliau kaip iki einamųjų metų liepos 30 d. Prireikus atlikti papildomas patikras vietoje nuo einamųjų metų rugsėjo 1 d., teikia papildomus sąrašus pagal poreikį;

16.2. iki kitų metų sausio 1 d. pateikia Centrui asmenų, kurie:

16.2.1. yra patvirtinti paramos gavėjai pagal Kaimo plėtros 2004–2006 metų plano priemonę „Ankstyvo pasitraukimo iš prekinės žemės ūkio gamybos rėmimas“ ir Lietuvos kaimo plėtros 2007–2013 metų programos priemonę „Ankstyvas pasitraukimas iš prekinės žemės ūkio gamybos“, įskaitant gaunančius paramą iš Lietuvos kaimo plėtros 2014–2020 metų programos lėšų, vykdant tęstinius įsipareigojimus pagal šiame papunktyje išvardytas priemones,sąrašus;

16.2.2. paraiškas Agentūrai pateikė pasibaigus plotų deklaravimo laikotarpiui ir (arba) pasibaigus šiam laikotarpiui Paraiškose nurodė, jog prašo skirti išmokas už visus valdoje valdos valdytojo ir (ar) partnerio (-ių), ir (ar) šeimos nario (-ių) laikomus mėsinius galvijus ir (ar) avis, ir (ar) ožkas, sąrašus;

16.3. gavusi iš Centro elektroninėmis ryšio priemonėmis duomenis, nurodytus šių taisyklių 15.4 papunktyje:

16.3.1. vadovaudamasi šių taisyklių IV skyriaus nustatyta tvarka, apskaičiuoja galutines paramos sumas valdos valdytojams už jų ir (ar) partnerių, ir (ar) šeimos narių vardulaikomus mėsinius galvijus ir (ar) avis, ir (ar) ožkas;

16.3.2. užsako paramos lėšas;

16.4. prireikus siunčia pranešimą valdos valdytojui, kuriame prašo nurodyti banko sąskaitos duomenis, jeigu Agentūrai atliekant mokėjimus paaiškėja, kad duomenų apie valdos valdytojo sąskaitą nėra ar turimi duomenys yra netikslūs;

16.5. iki kitų metų liepos 15 d.ŽŪM raštu pateikia informaciją apie bendras išmokėtas paramos sumas pagal šias taisykles;

16.6. baigusi administruoti paramą už mėsinius galvijus, avis ir ožkas, informaciją apie apskaičiuotas išmokas bei pritaikytas sankcijas valdos valdytojui pateikia atskiru pranešimu, nurodydama tinkamų išmokai gauti mėsinių galvijų, atskirai avių, atskirai ožkų skaičių (vnt.) ir suteiktą paramos sumą (Eur) pagal atskirą ūkinių gyvūnų rūšį; iš viso tinkamų išmokai gauti ūkinių gyvūnų skaičių ir paramos sumą (Eur);

16.7. informaciją apie EŽŪGF ir EŽŪFKP paramos gavėjus, dėl kurių priimti sprendimai suteikti paramą pagal Strateginio plano intervencines priemones, skelbia Agentūros Informaciniame portale (toliau – Portalas) (<https://portal.nma.lt>). Informacija apie paramos gavėjus skelbiama pagal Reglamento (ES) Nr. 2021/2116 98 straipsnio 4 dalyje nurodytus reikalavimus. Informacija apie paramos gavėjus skelbiama siekiant viešo ir skaidraus Strateginio plano intervencinių priemonių paramos lėšų panaudojimo. Informacija apie paramos gavėjus Agentūros Portale skelbiama dvejus metus nuo pirminės jos paskelbimo dienos.

17. VMVT:

17.1. gavusi šių taisyklių 15.2 ir 16.1 papunkčiuose nurodytus sąrašus, organizuoja ir atlieka sąrašuose nurodytų valdos valdytojų ir (ar) jų partnerių, ir (ar) šeimos narių laikomų mėsinių galvijų ir (ar) avių, ir (ar) ožkų patikras vietoje dėl Aprašo reikalavimų įgyvendinimo.

17.2. įveda į ŪGR atliktų patikrų vietoje duomenis iki einamųjų metų gruodžio 31 d.

18.Paramos lėšos užsakomos ir išmokamos Lėšų Europos Sąjungos žemės ūkio fondų ir Europos Sąjungos žuvininkystės fondų priemonėms įgyvendinti išmokėjimo ir gavimo iš Europos Komisijos taisyklių, patvirtintų Lietuvos Respublikos žemės ūkio ministro 2006 m. spalio 17 d. įsakymu Nr. 3D-403 „Dėl Lėšų Europos Sąjungos žemės ūkio fondų ir Europos Sąjungos žuvininkystės fondų priemonėms įgyvendinti išmokėjimo ir gavimo iš Europos Komisijos taisyklių patvirtinimo“, nustatyta tvarka.

**IV SKYRIUS**

**IŠMOKŲ IR SANKCIJŲ APSKAIČIAVIMAS**

19.Išmoka valdų valdytojams už savo ir (ar) partnerio, ir (ar) šeimos nario vardu laikomus mėsinius galvijus ir (ar) avis, ir (ar) ožkas, mokama vadovaujantis Centro Agentūrai pateiktais 15.5 papunktyje nurodytais duomenimis.

20.Valdos valdytojams, kurių valdose buvo atliktos patikros vietoje, galutinė paramos suma apskaičiuojama atsižvelgiant į patikros vietoje rezultatus.

21. Jeigu ŪGR įregistruotų mėsinių galvijų ir (ar) avių, ir (ar) ožkų skaičius yra didesnis už skaičių, nustatytą vykdant administracinę kontrolę arba patikras vietoje, parama apskaičiuojama atsižvelgiant į nustatytų mėsinių galvijų ir (ar) avių, ir (ar) ožkų skaičių, išskyrus atvejus, išdėstytus šių taisyklių 22–23 punktuose. Parama negali būti skiriama už didesnį mėsinių galvijų ir (ar) avių, ir (ar) ožkų skaičių, negu yra įregistruota ŪGR.

22.Išmokos, įskaitant ir išmoką su priedu už vykdytą produktyvumo tyrimą, valdos valdytojams už savo ir (ar) partnerio, ir (ar) šeimos nario vardu laikomus mėsinius galvijus ir (ar) avis, ir (ar) ožkas sumažinamos, kai nustatomi Apraše nurodytų reikalavimų nesilaikymo atvejai:

22.1. jeigu pateikus paraišką gauti paramą pagal šias taisykles nustatoma, kad ŪGR įregistruotų ir pagal šių taisyklių 21 punktą nustatytų mėsinių galvijų ir (ar) avių, ir (ar) ožkų skaičius skiriasi (nustatomi Apraše nurodytų reikalavimų nesilaikymo atvejai), paramos suma, kurią valdos valdytojas turi teisę gauti pagal šias taisykles už atitinkamą paramos mokėjimo laikotarpį, sumažinama procentiniu dydžiu, apskaičiuotu pagal šių taisyklių 24punktą, jeigu Apraše nurodytų reikalavimų neatitinka ne daugiau kaip trys mėsiniai galvijai ir (ar) avys, ir (ar) ožkos, kurių tapatybės neįmanoma  nustatyti pagal duomenis ŪGR ir (ar) galvijo pase (jei turi), ir (ar) ūkinių gyvūnų apskaitos žurnale (GAŽ-1 forma). Tuo atveju, kai Apraše nurodytų reikalavimų neatitinka ne daugiau kaip trys mėsiniai galvijai ir (ar) avys, ir (ar) ožkos, kurių tapatybę galima nustatyti pagal duomenis ŪGR ir (ar) galvijo pase (jei turi), ir (ar) ūkinių gyvūnų apskaitos žurnale (GAŽ-1 forma), paramos suma, kurią valdos valdytojas turi teisę gauti už paramos reikalavimus atitinkančius ūkinius gyvūnus, nemažinama, tačiau išmokos už šiuos ūkinius gyvūnus nėra skiriamos;

22.2. jeigu ŪGR įregistruotas ir pagal šių taisyklių 21 punktą nustatytas mėsinių galvijų ir (ar) avių, ir (ar) ožkų, neatitikusių Aprašo reikalavimų, skaičiaus skirtumas yra didesnis nei 3 (trys), paramos suma, kurią valdos valdytojas turi teisę gauti pagal šias taisykles už atitinkamą paramos mokėjimo laikotarpį, sumažinama:

22.2.1. procentiniu dydžiu, apskaičiuotu pagal šių taisyklių 24 punktą, jeigu procentinis neatitikimų dydis ne didesnis kaip 30 proc.;

22.2.2. dvigubu procentiniu dydžiu, apskaičiuotu pagal šių taisyklių 24 punktą, jeigu procentinis neatitikimų dydis yra didesnis kaip 30 proc., bet ne didesnis kaip 50proc.

23. Parama valdos valdytojams už savo ir (ar) partnerio vardu laikomus mėsinius galvijus ir (ar) avis, ir (ar) ožkas atitinkamą išmokos mokėjimo laikotarpį neskiriama, jeigu pagal šių taisyklių 24 punktą apskaičiuotas procentinis dydis yra didesnis kaip 50 proc.

24. Procentinis neatitikimų dydis apskaičiuojamas ŪGR įregistruotų mėsinių galvijų ir (ar) avių, ir (ar) ožkų skaičių ir pagal šių taisyklių 21 punktą nustatyto mėsinių galvijų ir (ar) avių, ir (ar) ožkų skaičiaus skirtumą dalijant iš nustatyto skaičiaus.

25.Agentūra, atlikusi administracinę kontrolę ar pagal VMVT atliktas patikras vietoje ir nustačiusi, kad pareiškėjas nesilaikė paramos teikimo reikalavimų ir (arba) pažeidė paramos gavimo ir naudojimo sąlygas ir (arba) nesilaikė paramos paraiškoje numatytų reikalavimų, turi teisę ankstesniais ar einamaisiais metais pateiktas paraiškas administruoti iš naujo bei priimti sprendimus dėl reikalavimo grąžinti visą ar dalį išmokėtos paramos sumos ir (arba) taikyti kitas poveikio priemones už su prašoma arba gauta parama susijusių įsipareigojimų nevykdymą ir (arba) nustatytų reikalavimų nesilaikymą.

26.Už GAAB reikalavimų ir Valdymo reikalavimų pažeidimus sankcijos skaičiuojamos pagal Sankcijų už paramos sąlygų reikalavimų pažeidimą taikymo metodiką, patvirtintą atskiru žemės ūkio ministro įsakymu.

27. Valdos valdytojas ir (ar) jo partneris, ir (ar) šeimos nario privalo ne vėliau kaip per 48 val. nuo informavimo apie patikrą sudaryti tinkamas sąlygas VMVT pareigūnams atlikti laikomų mėsinių galvijų ir (ar) avių, ir (ar) ožkų patikrą vietoje. Jei valdos valdytojas ir (ar) partneris, ir (ar) šeimos narys VMVT pareigūnams neleido atlikti patikros vietoje arba nesudarė tinkamų sąlygų (neleido pažymėti specialiomis priemonėmis, neatskyrė ūkinių gyvūnų pagal atskiras rūšis ir veisles grupėmis (pvz., neatskyrė pieninių veislių galvijų nuo mėsinių veislių galvijų), nesuvarė į aptvarus ir pan.), išmokos už mėsinius galvijus ir (ar) avis, ir (ar) ožkas valdos valdytojui nemokamos.

28. Teisė į išmoką neprarandama:

28.1. jei patikros vietoje metu yra nustatoma, kad:

28.1.1. mėsinis galvijas ir (ar) avis, ir (ar) ožka turi vieną iš dviejų įsagų, tuomet šie ūkiniai gyvūnai laikomi tinkamais paramai gauti, jeigu galima pagal duomenis ŪGR, galvijo pase (jei turi), ūkinių gyvūnų apskaitos žurnale (GAŽ-1 forma) nustatyti jų tapatybę;

28.1.2. jei mėsinis galvijas ir (ar) avis, ir (ar) ožka yra vienintelis valdoje ūkinis gyvūnas, neturintis abiejų ausų įsagų, jis laikomas tinkamu gauti paramą, jeigu šio ūkinio gyvūno tapatybę galima  nustatyti pagal duomenis ŪGR, galvijo pase (jei turi), ūkinių gyvūnų apskaitos žurnale (GAŽ-1 forma), bet su sąlyga, jeigu ūkinio gyvūno laikytojas (valdos valdytojas ar partneris, ar šeimos narys) pateikė įrodymų, kad jau yra atlikęs atgaminamų ausų įsagų užsakymą ir sumokėjęs nustatyto dydžio įmoką (pateikia pinigų pavedimo kvitą ar mokėjimo įvykdymą pagrindžiantį dokumentą kompiuterinėje laikmenoje);

28.2. jei išlaikymo laikotarpiu valdos valdytojas ir (ar) jo partneris, ir (ar) šeimos narys duomenis apie mėsinio galvijo, avies, ožkos perkėlimą ir (ar) kaitą  pranešė ŪGR Apraše nustatytais terminais ir būdais;

28.3. jei nustatyti reikalavimai neįvykdomi dėl aplinkybių, nepriklausančių nuo valdos valdytojo valios ir išimtinių aplinkybių, nurodytų reglamente (ES) Nr. 2021/2116. Tokiais atvejais valdos valdytojas ar jo įgaliotas asmuo per 15 darbo dienų nuo tos dienos, kai sužinojo arba galėjo sužinoti apie nuo valdos valdytojo valios nepriklausančias ir (ar) išimtines aplinkybes, praneša raštu Agentūrai apie minėtas aplinkybes, kartu pateikdamas tai įrodančius dokumentus.

**V SKYRIUS**

**PAPILDOMOS NUOSTATOS**

29. Žemės ūkio valdos perdavimas vykdomas taip, kaip nurodyta Paramos už žemės ūkio naudmenas ir kitus plotus bei gyvulius paraiškos ir tiesioginių išmokų administravimo bei kontrolės taisyklėse, tvirtinamose žemės ūkio ministro įsakymu. Tais atvejais, kai dėl aplinkybių, nepriklausančių nuo valdos valdytojo valios (*force majeure*) (pareiškėjo mirtis) valda perduodama kitam žemės ūkio veiklos subjektui, kuris buvo įregistravęs valdą iki perdavimo, susijungus valdoms, laikotarpis, kurį mėsinius galvijus, avis, ožkas išlaikė valdos perdavėjas, įskaitomas valdos perėmėjui**.**

30. Valdos išregistravimo atveju, kai valda išregistruojama iki einamųjų metų gruodžio 31 d. įskaitytinai, valdos valdytojas nebetenka teisės į jam priklausiusią paramą, o tais atvejais, kai parama ar jos dalis iki einamųjų gruodžio 31 d. valdos valdytojui jau išmokėta, jis privalo paramą grąžinti.

**VI SKYRIUS**

**ATSAKOMYBĖ**

31. Už paraiškoje ir patikros vietoje metu pateiktos informacijos teisingumą atsako ją pateikę valdų valdytojai ir (ar) partneriai, , ir (ar) šeimos nariai laikantys mėsinius galvijus ir (ar) avis, ir (ar) ožkas.

32.Už tinkamų paramai mėsinių galvijų ir (ar) avių, ir (ar) ožkų apskaičiavimą kiekvienam valdų valdytojui ir (ar) partneriui, ir (ar) šeimos nariui laikančiam mėsinius galvijus ir (ar) avis, ir (ar) ožkas bei duomenų pateikimą Agentūrai atsako Centras.

33. Už sankcijų ir galutinių paramos sumų apskaičiavimą, paramos pervedimą valdų valdytojams ir pervestų lėšų apskaitą atsako Agentūra.

34. Už patikrų vietoje atlikimą ir informacijos pateikimą Centrui pagal su Agentūra suderintus šių funkcijų atlikimo tvarkos aprašus atsako VMVT.

35. Valdų valdytojai, gavę išmokas neteisėtai, arba asmenys, prisidėję prie neteisėto išmokų gavimo (sąmoningai patvirtino klaidingus duomenis), atsako teisės aktų nustatyta tvarka.

36. Asmenys, pažeidę šių taisyklių reikalavimus, atsako teisės aktų nustatyta tvarka.

37. Neteisėtai išmokėtos ir (arba) panaudotos paramos lėšos susigrąžinamos Lietuvos Respublikos Vyriausybės 2008 m. vasario 13 d. nutarimo Nr. 137 „Dėl Grąžintinų lėšų, susidariusių įgyvendinant Europos Sąjungos žemės ūkio fondų priemones, administravimo taisyklių patvirtinimo“ nustatyta tvarka.

**VII SKYRIUS**

**bAIGIAMOSIOS NUOSTATOS**

38. Agentūros, Centro, VMVT sprendimai arba veiksmai (neveikimas) gali būti skundžiami Viešojo administravimo įstatymo nustatyta tvarka tam pačiam viešojo administravimo subjektui arba aukštesniam pagal pavaldumą viešojo administravimo subjektui, arba Lietuvos Respublikos ikiteisminio administracinių ginčų nagrinėjimo tvarkos įstatymo nustatyta tvarka administracinių ginčų komisijai, arba Lietuvos Respublikos administracinių bylų teisenos įstatymo nustatyta tvarka administraciniam teismui per vieną mėnesį nuo jo gavimo dienos.

39. Pasikeitus šiose taisyklėse nurodytiems teisės aktams, tiesiogiai taikomos naujos šių teisės aktų nuostatos.

40. Pasikeitus šioms taisyklėms, nauji reikalavimai taikomi vienodai visiems paramos gavėjams, išskyrus atvejus, kai žemės ūkio ministro įsakyme numatyta kitaip.

\_\_\_\_\_\_\_\_\_\_\_\_\_\_\_\_